In nomine sancte et individue Trinitatis in unitate deitatis adorande, venerande, tremende, summi Patris et Filii et Spiritus sancti, amen. Anno Incarnationis ejusdem millesimo CCCmo sexagesimo primo, die sabbati post festum beate Marie Magdalene, ego Guillermus de Grangia, capellanus altaris beate Marie, fundati in ecclesia Beati Lazari Eduensis, ac rector domus Dei de Marchaudo Eduensi, eger corpore, tamen per Dei gratiam existens in bona memoria, cogitans de suppremis, cupiens et affectans quamplurimum saluti et remedio anime mee providere, nesciens quid dies crastina sit michi paritura, cum nichil sit certius morte, nichil autem incertius hora mortis, cum quemlibet, velit, nolit, ingredi oporteat portas ejus, et ne decedam intestatus, ad laudem et honorem Domini nostri Jesu Christi beateque Marie Virginis et totius celestis curie civium seu etiam supernorum, de rebus et bonis meis, michi a Deo collatis, testamentum meum seu ultimam voluntatem meam dispono, facio et ordino in hunc modum. In primis, animam meam commendo altissimo Creatori, qui eam suo proprio sanguine redemit, dum eam a corpore contigerit transmigrare. Item, volo et requiro quod debita mea persolvantur clamoresque mei facinoraque emendentur, pacificentur et sedentur per manus exequtorum meorum, quos inferius nominabo. Item, remitto omnes injurias et iniquitates michi a quocunquam illatas seu etiam irrogatas. Item, sepulturam meam eligo juxta tumulum magistri Petri de Grangia. Item, volo et requiro quod die obitus mei celebrentur triginta misse de deffunctis pro remedio anime mee et antecessorum meorum, et do et lego cuilibet celebranti unum grossum Turonensium semel. Item, do et lego quinque florenos Florentie inter canonicos et choriales die obitus mei distribuendos pro pictancia eorumdem. Item, do et lego ecclesie predicte Eduensi quinquaginta florenos de Florentia boni auri et legitimi ponderis pro emendo redditus pro anniversario meo in dicta ecclesia celebrando quolibet anno perpetuo et pro remedio anime mee, quos siquidem florenos volo et precipio quod penes exequtores meos, inferius nominandos, remaneant donec fuerit emptum per ipsos aut ipsorum alterum dictum redditum: et volo et precipio quod usque dictum redditum emptum fuerit, solvant et reddent dicte ecclesie, ad opus dicti anniversarii mei, quolibet anno, viginti solidos Turonensium. Item, volo et requiro quod omnia bona mea mobilia, quecumque sint, que erunt tempore obitus mei in Domo Dei predicta, me rectore dicte Domus existente, sine diminuatione quacumque, eidem Domui remaneant penitus. Item, volo et precipio quod unus lectus munitus quem Girardus, frater meus, dicte Domui Dei quondam legavit eidem Domui tradatur et reponatur. Item, do et lego Symone, pedisete dicte Domus Dei, centum solidos Turon. semel, una cum uno pari vestis mee bone. Item, Guillermo, famulo dicte Domus Dei, unam tunicam forratam de veste mea cum capucio. Item, do et lego Roberto, dicto Parsulot, pellicenario, unum lectum munitum, cum una de tunicis meis forratis et capucio, et volo et requiro quod si aliquid fuerit de residuo bonorum meorum mobilium quod erogetur dicte Domui Dei ad opus ejusdem pro linteaminibus emendis. Item, volo et requiro quod exequtores mei faciant et ordinant de residuo bonorum meorum pro remedio anime mee et benefactorum meorum prout eisdem et eorum singulis videbitur faciendum. In residuo vero omnium bonorum meorum, ordinatione mea antedicta totaliter adimpleta, heredes meos instituo Agnetam sororem meam et Johannam neptam, filiam Ysabellis sororis mee, filiam Henrici Albi de Edua. Hujus autem testamenti seu ultime voluntatis mee exequtores meos facio, constituo et ordino dominos Johannem de Visarnayo, capellanum altaris predicti, Galteretum, vicarium dicte ecclesie, presbiteros, et Guillermum de Perreria, clericum, et eorum quemlibet in solidum, ita quod non sit melior conditio occupantis, sed quod per unum ipsorum inceptum fuerit per alium terminari valeat, etc. Presentibus magistro Johanne de Sedeloco, licenciato in legibus, domino Johanne Barberii, presbitero, Johanne de Brolio Eduensi, domino Johanne Bernardi de Montecinerei, presbitero, Stephano de Alto Villari, et Girardo de Plateis, clericis, testibus ad premissa vocatis specialiter et rogatis.